《甲午九月十七日留题太平寺》
宋代·李新

秋飙弄寒菊，老木疏空谷。尪骖疲欲休，征意元未足。

山行循桔疲，涧走数机轴。百年一局棋，歘尔分半局。

当时不识字，双鬓今定绿。作客宁在家，无愁乱心曲。

结庐东城东，疏畦界明玉。鸣蛙等卤部，晚食自当肉。

岂须太乐丞，清圣贯渠竹。属媪但酌酒，与媪创高躅。

宗武但收诗，清名销五福。他时寻此翁，云深驾黄犊。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。